পিটার বার্জ
পিটার জন পার্নেল বার্জ (; জন্ম: ১৭ মে, ১৯৩২ - মৃত্যু: ৫ অক্টোবর, ২০০১) কুইন্সল্যান্ডের ব্রিসবেনের ক্যাঙ্গারু পয়েন্ট এলাকায় জন্মগ্রহণকারী বিখ্যাত অস্ট্রেলীয় আন্তর্জাতিক ক্রিকেট তারকা ছিলেন। ১৯৫৫ থেকে ১৯৬৬ সময়কালে অস্ট্রেলিয়া ক্রিকেট দলের অন্যতম সদস্য ছিলেন তিনি। ঘরোয়া প্রথম-শ্রেণীর অস্ট্রেলীয় ক্রিকেটে কুইন্সল্যান্ডের প্রতিনিধিত্ব করেছেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংয়ে পারদর্শীতা দেখিয়েছেন পিটার বার্জ।
পিটার বার্জ
১৯৬৩-৬৪ মৌসুমের শুরুতে প্রথম তিন ইনিংসেই পাঁচ শতাধিক রান তুলেন। নিউ সাউথ ওয়েলসের বিপক্ষে ড্র হওয়া উচ্চ রানের খেলায় ২৮৩ রান তুলে রান আউটের শিকারে পরিণত হন তিনি। এরফলে কুইন্সল্যান্ডের পক্ষে নতুন রেকর্ড গড়েন পিটার বার্জ। ওয়েস্টার্ন অস্ট্রেলিয়ার বিপক্ষে আরও একটি ড্র হওয়া খেলায় কুইন্সল্যান্ড ইনিংস ঘোষণাকালে অপরাজিত ২০৫ রানের মূল্যবান ইনিংস উপহার দেন তিনি। এক পক্ষকাল পর সফরকারী দক্ষিণ আফ্রিকা একাদশের বিপক্ষে ১২৯ রান তুলে দলকে ইনিংস বিজয়ে প্রভূতঃ সহায়ক ভূমিকা পালন করেন। মৌসুমে ৬১৭ রান তোলার পর অবশেষে বোলার কর্তৃক আউট হন তিনি।